梅尧臣
次韵和司马学士虑囚
缧囚往虑问，勤恤意不息。
猛虎在陷穽，挑尾尚求食。
常忧有诖误，非罪罹暴迫。
蔼蔼万乘都，憧憧四方客。
一遭纤微衅，监垢莫磨拭。
是以大君心，惟恐横抵摘。
前法著以律，後法编以册。
每当炎蒸时，狱器用刷涤。
应无古冤血，地下化为碧。
我今因牵吟，聊以肝胆沥。
刑人皆得辜，不以尤地脉。
间归即解鞍，浣手嫌控靮。
昔言善烹鱼，必先溉釜鬲。
愿言保兢慎，切勿厌此役。
夜月可留翫，清樽可独适。
一榻宽且平，群动都已寂。
可用休其劳，不休庶终夕。